"Nossas ureglias èn grondas" – Intervista cun Isabella Wieland e David Spinnler, ils schefs dal Battaporta

Da David Truttmann

L'emissiun da giuvenils Battaporta mida manader/dra da redacziun. David Spinnler surpiglia il post dad Isabella Wieland. Ella è stada durant ils davos dus onns scheffa dal Battaporta. PUNTS ha discurrì cun ils dus schefs tras ils cabels electronics - ina intervista per e-mail.

PUNTS: Tar il Battaporta datti proximamain diversas midadas en la (capo)redacziun. Resta praticamain tut sco fin ussa, u è quai prest ina revoluziun?

Isabella: Clar che quai è ina revoluziun! Sch'i na fiss betg ina revoluziun sche na fissi per l'ina betg il Battaporta e per l'autra betg David.

David: Nus pruvain natiralmain mintga di da far revoluziun - vul dir da purtar precis quai che la Rumantschia giuvna vul udir e savair. En quel senn sper jau che nus restain buns per las ureglias giuvnas! Dal rest: sche insatgi ha impuls ubain criticas: nossas ureglias èn grondas (betg mo las buccas!). L'adressa per impuls e reclamaziuns: www.rtr.ch e lura cliccar sin contact e lura scriver il commentari e lura trametter!

Stop - ussa avais fatg avunda reclama. Nus vulain però dapli personality. Perquai a mintgin ina dumonda: David, Ti es il nov schef, tge sa mida per Tai? Ed Isabella, pertge ans bandunas Ti?

David: Jau na poss betg pli preparar ina emissiun senza che diesch mails - trenta telefons e ventg persunas vegnan en da porta - or dal corn dal telefon ed or dal visur dal computer ... Jau vuless gidar che nus avain quellas ideas che pussibiliteschan bun radio per giuvens che nus fain ina emissiun da radio che fa ... ou - ussa essan nus puspè tar la reclama ...

Isabella: Jau banduna il Battaporta perquai ch'jau sun gest vid il leger il cudesch "Pumps und Pampers", quai che di atgnamain tut. Per il proxim mez onn vegn jau a barattar il Musikexpress, il Rolling Stone ni il Visions cun studegiar co ins fa massascha a novnaschì, tge gutter ch'ins dovra cur e tge puder ch'è buns per tge inflammaziun. Dentant tge vul quai dir bandunar - jau na banduna betg vus; jau sun cun vus; vus tadlais gea era mintga saira davent da las 18:15 il Battaporta!!!!

Sgarschaivel, Vus chattais schon adina la storta tar la reclama! E lura faschais anc reclama senza grondas cumprovas per la qualitad da Vossa emissiun. Nus vulain perquai savair: pertge han ina giuvna ed in giuven rumantsch da tadlar precis il Battaporta? Ussa stuais furnir arguments – ha!

Isabella: (Prest ina garmaschia dad insumma astgar dumandar!!!!!) Fitg simpel perquai ch'il Battaporta è simplamain la suletta buna emissiun per la giuventetgna ch'i dat. La musica è speziala, ils moderaturs èn anc libers ed ils temas èn actuals, giuvenils ed interessants. Vitiers vegni che noss auditurAs san adina puspè gudagnar buns dc's, bigliets libers per concerts, teaters, films da kino etc. ni era "cash" en Las fregas. Detg curt. Battaporta mintga saira suenter las 18.15. "It's the beginning of a new and exciting different story. "

David: Arguments che fan buna reclama per nus - ha! Jau crai che nus avain bun sound per giuvens - nus purschain temas giuvens da tut il mund sco per exempel intervistas cun stars da la musica - cun giuvens rumantschs che van sin muntognas dad 8000 meters etc. etc. ma nus avain era ils temas giuvens da noss pitschen mund rumantsch - in mund che è definitivamain ed almain mintgatant cool e sexy - jau crai che nus purtain en stiva, en auto, en duscha ed en letg quai che la Rumantschia giuvna fa e vul savair. Nus pruvain da far quai bain e: nus va in huara gaudi da far radio per vus - sche vus savais tge che jau manegel!

Ussa basti però propi cun la reclama. Uschiglio sto pajar il Radio Rumantsch per questa intervista sco per in inserat! - Auter tema: dad esser schurnalistA da radio, e quai anc per ina emissiun da giuventetgna, da quai siemian blers giuvenils. Isabella, tge è propi uschè fascinant vi da quel job? È il job insumma fascinant?

Isabella: El decurs dils davos onns hai jau emprendì d'enconuscher fitg blera glieud dal la scena da musica, dal sport, da la politica ed era blera glieud che n'è betg prominenta dentant era fitg interessanta. Sper la glieud fascineschan era las differentas tematicas adina puspè mai ed oravant tut igl avair la pussaivladad da far las dumondas che interesseschan mai a las persunas dil fatg. Auters pleds che fan per mai interessant miu job èn flexibladad, independenza, lavur individuala en in team ed ed ed.... (uss tanschi uschiglio emplenesch jau gest il rest da quest numer).

E David, tge cussegls das Ti ad ina giuvna / ad in giuven che vuless per mort e fin vegnir schurnalista da radio. Tge pussaivladads datti en la pitschna Rumantschia?

David: Ina che vul far da schurni duai simplamain ina giada cumenzar da scriver per la gasetta da la scola - da l'affar - dal quartier - dal vitg etc. Ubain ch'ella duai gist crear in'atgna gasetta. Las Punts èn natiralmain era ina varianta - i dat differents nums tar il radio e la televisiun rumantscha che han fatg ils emprims pass tar Punts (jau per exempel). Impurtant è ch'ins vul adina savair dapli - e quai anc in zichel pli precis che tut ils auters. Ed igl n'è betg mal sch'ins raquinta gugent ad auters istorgias interessantas. Sch'ins vul lura propi far da schurni lura duai ins simplamain ina giada chaminar dad isch en tar quella firma ch'ins vul lavurar: hallo - jau vuless far da schurni quest sun mes motivs - tge pussaivladads datti? praticum - giarsunadi? Daventar sez activ è adina bun! Dal rest: En Rumantschia na datti betg blers buns schurnis - mintgina ch'è vairamain buna e creativa chatta tenor mai perquai era in bun job en Rumantschia - e dal rest per la segunda giada: il mund è anc bler pli grond ed era la e buna glieud adina tschertgada!